सोने के चौथाई दाम में बिक रहे इस पाउडर का इस्तेमाल शहर ही नहीं पूरे प्रदेश में भारी मात्रा में किया जा रहा है। अफसोस की बात यह है कि मिलावटखोरी के इस धंधे को पकड़ने के लिए प्रदेश में कोई इंतजाम नहीं है। बाजार में रविवार को एक किलो सोने का दाम लगभग 32 लाख रुपये के आसपास था। वहीं सूत्रों ने बताया कि इरेडियम और रुथेनियम का दाम बाजार में इस समय लगभग 6-7 लाख रुपये किलो चल रहा है। ऐसे में 6-7 लाख रुपये लगाकर अवैध कारोबारी लगभग पांच गुना ज्यादा कमाई कर रहे हैं। जानकारों का कहना है कि इरेडियम और रूथेनियम नाम का मेटल भी सोने की खदान से ही निकलता है। इसे मिलाने पर सोने का कैरट पहले जैसा बना रहता है।